ประกันภัยแล้งรุ่งชาวนาแห่ซบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โวครั้งแรกในไทย1,158ราย จ่ายชดเชยสูงสุด40%ของทุน
โพสต์ทูเดย์ — ประกันภัยแล้งนาข้าวครั้งแรกในไทยคึกคัก ชาวนายอมควักเงินจ่ายเบี้ยถึง 1,158 ราย
นายยูจิ คาวาอูชิ ประธานกรรมการบริหาร บริษัท สมโพธิ์ เจแปน ประกันภัย (ประเทศไทย) เปิดเผยว่า บริษัทได้ร่วมกับธนาคารเพื่อความร่วมมือระหว่างประเทศแห่งญี่ปุ่น (เจบิก) ทำประกันภัยพืชผลจากภัยแล้งโดยใช้ดัชนีน้ำฝน สำหรับการผลิตข้าวเป็นครั้งแรกในประเทศไทย ที่ อ.เมืองขอนแก่น ซึ่งมีชาวนาสนใจทำประกันภัยในฤดูกาลเพาะปลูกปีนี้รวม 1,158 ราย เป็นเบี้ยประกันเกือบ 7 แสนบาท
“ถือว่าได้รับการตอบรับที่ดี ทั้งๆ ที่เป็นช่วงของการทดลองเปิดตลาด” นายยูจิ กล่าว
ทั้งนี้ จะมีการชดเชยตามระดับภัยแล้งตั้งแต่ 15% ต่อไร่ จนถึง 40% ต่อไร่ โดยราคาเบี้ยประกันภัยจ่ายเท่ากันหมดคือ 464 บาทต่อปี ต่อความคุ้มครอง 1 หมื่นบาท ถ้าภัยแล้งระดับรุนแรงที่จะวัดตามปริมาณน้ำฝนจะได้รับการชดเชยไร่ละ 4,000 บาท
สำหรับผู้ที่ดำเนินการขายคือ ธนาคารเพื่อการเกษตรและสหกรณ์การเกษตร (ธ.ก.ส.) ทุกสาขา ในเขต จ.ขอนแก่น โดยจะเสนอสินค้านี้ให้กับลูกค้าเงินกู้เพื่อปลูกข้าวกับ ธ.ก.ส.
“ช่วงนี้ยังไม่มีการชดเชย เพราะปริมาณน้ำฝนค่อนข้างดี” นายยูจิ กล่าว
นายยูจิ กล่าวว่า ปี 2553 คาดว่าเบี้ยประกันภัยรับรวมจะเติบโตเพิ่มขึ้น 3040% ซึ่ง 6 เดือนแรกมีการเติบโตที่ดีมากเป็นไปตามแผนที่วางไว้ และปีนี้คาดว่าจะมีกำไรก้าวกระโดดในรอบ 12 ปีที่ผ่านมา เนื่องจากเศรษฐกิจเริ่มดี ทำให้บริษัทได้รับอานิสงส์จากการส่งออกที่เพิ่มขึ้นอย่างมาก เพราะส่วนใหญ่จะเป็นการประกันภัยทรัพย์สิน ประกันภัยทางทะเล 
ทั้งนี้ ตามสถิติของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ระบุว่าปี 2552 ที่ผ่านมาบริษัท สมโพธิ์ เจแปนฯ มีเบี้ยรับรวม 467.60 ล้านบาท เพิ่มขึ้น 0.37% ส่วน 6 เดือนแรกของปี 2553 มีเบี้ยรับรวม 341.79 ล้านบาท เพิ่มขึ้น 53.31%
นายยูจิ กล่าวว่า ปัจจุบันบริษัทมีขนาดเล็กเบี้ยประกันประมาณ 500 ล้านบาทต่อปี แต่นับจากนี้ไปบริษัทมีแผนที่จะขยายฐานลูกค้ารายย่อยที่เป็นคนไทยมากขึ้นให้มีสัดส่วนเท่าๆ กัน จากปัจจุบันที่สัดส่วนฐานลูกค้าญี่ปุ่นอยู่ที่ 60% และฐานลูกค้าชาวไทย 40% 
ดังนั้น จะนำสิ่งใหม่ๆ เข้ามาพัฒนาธุรกิจประกันภัยในไทย เช่น ประกันภัยพืชผลจากภัยแล้งโดยใช้ดัชนีน้ำฝน สำหรับการผลิตข้าวที่อยู่ในช่วงนำร่อง
นอกจากนี้ จะเปิดบริการตามบริษัทต่างๆ ในการเสนอประกันอุบัติเหตุส่วนบุคคล ประกันอัคคีภัยบ้าน ประกันภัยรถ ประกันโรคมะเร็ง ประกันชดเชยรายได้ ที่ได้ร่วมกับทางบริษัท ไทยรับประกันภัยต่อ (ไทยรี) พัฒนาแบบประกันที่เหมาะสมกับลูกค้ารายบุคคล